JuVaughn Harrison

JuVaughn Harrison tidligere kjent som JuVaughn Blake (født 30. april 1999) er en friidrettsutøver fra USA, som konkurrerer i høydehopp. 

Han ble USA-mester i høydehopp og lengdehopp utendørs i 2021, og høydehopp innendørs i 2022. I VM i friidrett 2023 i Budapest tok han sølv i høydehopp.

Idrettskarriere

2018 - 2021 
Harrison ble nasjonal juniormester i høydehopp i USA i 2018. Han ble dermed tatt ut til å delta i U20-VM i friidrett 2018, og fikk der bronse i høydehopp, og han kom på niendeplass i lengdehopp. Han vant høydehopp og lengdehopp under det nasjonale NCAA-mesterskapet i friidrett i 2019. Han vant høydehopp under det regionale collegemesterskapet Southeastern Conference (SEC) innendørs i 2020, og i 2021 vant han både høydehopp og lengdehopp i samme mesterskap. Under det nasjonale NCAA-mesterskapet i friidrett 2021 vant han høydehopp og lengdehopp, og under Southeastern Conference utendørs i 2021 kom han på førsteplass høydehopp og andreplass i lengdehopp. 

Han vant høydehopp under USA-mesterskapet i friidrett 2021 (US Olympic Trials) i juni, med 2,33 meter, og han vant også lengdehopp, der han hoppet 8,47 meter. I 2021 representerte han USA under Sommer-OL 2020 i Tokyo i høydehopp der han kom på sjuendeplass i finalen. Han deltok også i lengdehopp i OL, og kom der på femteplass.

2022 
Under USA-mesterskapet i friidrett innendørs 2022 ble han nummer en i høydehopp og nummer tre i lengdehopp. Han kom på andreplass i høydehopp under USA-mesterskapet i friidrett 2022, og deltok i VM i friidrett 2022, der han kom på niendeplass med 2,27 meter. Han vant ett av stevnene i Diamond League 2022, Golden Gala i Roma, og han kvalifiserte seg til Diamond League-finalen i Zürich, der han kom på andreplass bak Gianmarco Tamberi.

Referanser

Eksterne lenker 
 

Høydehoppere fra USA
VM-sølvmedaljevinnere i friidrett for USA
USA-mestere i friidrett
Deltakere for USA under Sommer-OL 2020
Friidrettsutøvere under Sommer-OL 2020
Deltakere for USA under VM i friidrett 2022
Deltakere for USA under VM i friidrett 2023